Natura 2000 Moldova: Promovarea abordării europene privind conservarea naturii
Termeni de referință pentru poziția
Expert în botanică
Studii de teren țintite și actualizarea datelor botanice privind speciile incluse în Anexele din Directiva UE Habitate și prezente în Republica Moldova
1. Contextul și informații generale privind proiectul
În anul 2022, Republica Moldova a depus o cerere de aderare la UE și a primit statutul de țară candidată. O condiție pentru aderarea la UE este îndeplinirea tuturor cerințelor acquis-ului comunitar aplicabile statelor membre ale UE. În domeniul conservării naturii, aceasta presupune instituirea unei rețele funcționale Natura 2000. Procesul de instituire a rețelei Natura 2000 se bazează pe identificarea și evaluarea științifică a tipurilor de habitate și a speciilor enumerate în anexele I și II ale Directivei Habitate pe întreg teritoriul țării.
Proiectul „Natura 2000 Moldova: Promovarea abordării europene privind conservarea naturii” este finanțat de Uniunea Europeană și implementat de un consorțiu format din trei organizații neguvernamentale: Arnika (Republica Cehă), Asociația Obștească Societatea Ecologică ”BIOTICA” și Asociația Obștească EcoContact.
Proiectul are ca scop sprijinirea Republicii Moldova în pregătirea bazei științifice, tehnice și instituționale necesare pentru viitorul proces de instituire a rețelei Natura 2000 și aplicarea cerințelor relevante ale UE în domeniul conservării naturii. Prin elaborarea metodologiilor, dezvoltarea instrumentelor digitale, generarea și organizarea datelor privind biodiversitatea și consolidarea expertizei naționale, proiectul va sprijini Ministerul Mediului în pregătirea viitoarei propuneri Natura 2000 în Republica Moldova. Pe termen lung, acesta va contribui la conservarea biodiversității și la alinierea Republicii Moldova la standardele de mediu ale UE.
Obiectivele proiectului
1. Pregătirea științifică și tehnică
Sprijinirea Ministerului Mediului în pregătirea bazei științifice și tehnice pentru viitoarea propunere Natura 2000 a Republicii Moldova, în conformitate cu procedurile UE stabilite.
2. Metode, instrumente și capacitate națională
Dezvoltarea metodologiilor, a instrumentelor digitale, a datelor privind biodiversitatea și expertizei naționale necesare pentru studiile și evaluările habitatelor și speciilor, cartarea acestora și viitoarea punere în aplicare a rețelei Natura 2000.
3. Informare și implicare
Creșterea nivelului de înțelegere a conceptului Natura 2000 și a cerințelor relevante ale UE privind conservarea naturii în rândul instituțiilor publice, părților interesate și comunităților.

2. Sarcinile Expertului în botanică
Colectarea datelor de teren în cadrul proiectului va fi realizată de o echipă multidisciplinară formată din experți naționali și internaționali în diferite grupuri taxonomice. Prioritate va fi acordată studiilor în siturile Emerald existente și în alte zone valoroase în care informațiile despre biodiversitate sunt învechite, incomplete, insuficiente din punct de vedere geografic sau în care lipsește verificarea recentă în teren. Activitatea se va baza pe informațiile existente și nu va constitui o inventariere complet nouă a întregii biodiversități din siturile selectate. În schimb, experții vor realiza verificarea țintită în teren, actualizarea și completarea datelor existente privind biodiversitatea. 
Sarcina expertului în botanică este de a asigura expertiză științifică pentru identificarea, verificarea în teren, documentarea și actualizarea informațiilor privind speciile selectate de plante incluse în listele de referință ale speciilor enumerate în anexele II, IV și V ale Directivei Habitate care sunt prezente în Republica Moldova. Activitatea va fi realizată de o echipă de experți care vor lucra independent unul de celălalt. Alocarea speciilor țintă și a zonelor țintă între experți va fi stabilită de comun acord de către echipa proiectului, ținând cont de expertiza taxonomică a expertului, cunoștințele sale geografice, informațiile existente privind biodiversitatea și necesitatea generală de a asigura o acoperire adecvată a teritoriului Republicii Moldova. Fiecare expert va fi responsabil pentru studiile de teren și colectarea datelor aferente speciilor și zonelor țintă care i-au fost alocate.
Rezultatele studiilor de teren vor fi utilizate pentru elaborarea viitoare a documentației privind siturile Natura 2000 și a Formularelor Standard de Date Natura 2000, pentru analize științifice și planificarea măsurilor de conservare.
3. Responsabilitățile specifice ale Expertului
Expertul este responsabil de realizarea următoarelor activități și sarcini:
· Participarea la sesiunile de instruire privind cartarea în teren și metodologia studiilor privind biodiversitatea, precum și la ședințele interne organizate de Arnika și BIOTICA la începutul misiunii și pe parcursul studiilor de teren;
· Selectarea și confirmarea, împreună cu echipa proiectului și coordonatorul echipei, a speciilor de plante din listele de referință și a zonelor care vor fi alocate Expertului pentru cartarea în teren;
· Revizuirea informațiilor existente privind speciile de plante selectate în zonele alocate;
· Planificarea preliminară a activității de teren pentru cartarea speciilor de plante selectate, inclusiv a numărului de zile și a datelor preliminare, precum și elaborarea unui plan de vizite coordonat cu echipa proiectului și coordonatorul echipei;
· Efectuarea studiilor de teren în perioadele corespunzătoare pentru detectarea și identificarea speciilor de plante selectate în zonele țintă, prin aplicarea metodologiilor de cartare în teren și de studiere a biodiversității aprobate în cadrul proiectului. Colectarea datelor în teren va necesita utilizarea unor dispozitive corespunzătoare (tablete, telefoane mobile) cu aplicația preinstalată pentru a înregistra prezența speciilor în ea. Aplicația și instruirea privind utilizarea acesteia vor fi asigurate de echipa proiectului;
· Înregistrarea în aplicație a localizărilor speciilor de plante țintă identificate și furnizarea dovezilor fotografice, acolo unde este necesar;
· Pentru fiecare prezență confirmată a unei specii țintă, Expertul va completa toate câmpurile obligatorii în sistemul digital desemnat pentru colectarea datelor, inclusiv estimări privind dimensiunea populației, abundența, amenințările și presiunile care afectează speciile țintă și habitatele acestora, precum și alți parametri relevanți solicitați de metodologie;
· Asigurarea identificării corecte în teren a speciilor țintă și, în cazul în care identificarea în teren este incertă, documentarea incertitudinii și furnizarea unor dovezi fotografice sau a altor dovezi justificative suficiente pentru verificarea ulterioară de către alți experți;
· Participarea la procedurile de control al calității și validare a datelor și furnizarea de clarificări, documentație suplimentară sau corectări atunci când acestea sunt solicitate de echipa proiectului sau de verificatori independenți;
· Elaborarea unor rapoarte periodice succinte privind activitatea desfășurată, care să prezinte activitatea de teren realizată, inclusiv zonele vizitate, numărul zilelor de lucru, speciile studiate și înregistrate și numărul înregistrărilor privind localizările speciilor colectate (conform cerințelor stabilite de echipa proiectului). Expertul va completa, de asemenea, fișe de pontaj care vor include zilele de lucru și locurile în care acesta și-a desfășurat activitatea.
Verificarea și validarea periodică a informațiilor înregistrate pe parcursul misiunii vor fi realizate de experți care nu sunt implicați în cartarea de teren. Expertul va furniza clarificări sau dovezi suplimentare atunci când acestea sunt solicitate. În cazul în care este identificată o eroare sau o omisiune care poate fi atribuită expertului, acesta urmează să ofere clarificările sau corectările necesare în termenul stabilit. Transmiterea repetată a unor informații nesigure, incomplete sau demonstrabil inexacte poate constitui temei pentru suspendarea sau încetarea contractului.
4. Numărul de zile lucrătoare și livrabilele
Numărul efectiv de zile lucrătoare alocate fiecărui Expert va depinde de numărul și distribuția speciilor țintă și a zonelor alocate Expertului, de datele existente și de lacunele de date identificate.
BIOTICA va stabili programul de lucru în consultare cu expertul și poate ajusta distribuția zilelor între activități în funcție de cerințele reale ale proiectului, cu condiția ca limita contractuală maximă să nu fie depășită.
Expertul va prezenta următoarele livrabile:
· Evaluarea inițială și planul de lucru ce va conține speciile țintă și zonele țintă care urmează să fie cercetate de expert. Un document succint care confirmă înțelegerea misiunii, speciile țintă relevante, zonele țintă și programul de lucru orientativ;
· Rapoarte periodice succinte de activitate și fișe de pontaj completate, privind activitatea de teren realizată, inclusiv zonele vizitate, datele, problemele și limitările întâmpinate, observațiile relevante, precum și înregistrările datelor de teren în sistemul digital desemnat pe parcursul activităților de teren;
· Raportul final al expertului, care va include un rezumat al activităților realizate, zonele cercetate, datele și numărul de zile, speciile înregistrate, înregistrările semnificative din perspectiva conservării, observațiile relevante privind habitatele, lacunele și limitările datelor, precum și recomandări pentru studii suplimentare.
Toate produsele livrabile vor fi prezentate în formatele solicitate de BIOTICA. Un produs livrabil va fi considerat finalizat numai după examinarea și acceptarea acestuia de către BIOTICA, în urma verificării prealabile de către Arnika. BIOTICA poate solicita corectări sau clarificări în cazul în care informațiile sunt incomplete, datele sunt inconsistente, identificarea este discutabilă, lipsesc fotografiile sau dovezile justificative necesare, datele solicitate nu au fost introduse în sistemul digital desemnat sau cerințele de raportare nu au fost îndeplinite. Expertul va remedia aceste deficiențe în termenul stabilit de BIOTICA. Plata va fi condiționată de acceptarea livrabilelor în conformitate cu contractul individual.
5. Calificarea expertului și experiența necesară
Candidatul trebuie să dețină o diplomă universitară în domeniul biologiei, cu specializare în botanică, fitosociologie sau într-un domeniu înrudit, precum și capacitatea demonstrată de a identifica în teren speciile de plante vasculare și asociațiile acestora. De asemenea, candidatul trebuie să dispună de experiență profesională sau științifică relevantă în realizarea studiilor botanice de teren, cunoștințe demonstrate privind flora Republicii Moldova, experiență în studiile privind biodiversitatea și colectarea datelor în teren, precum și capacitatea de a utiliza instrumente digitale pentru colectarea datelor. Expertul va indica în cererea sa grupurile taxonomice și speciile pentru care poate asigura identificarea fiabilă în teren.

6. Documentele necesare pentru depunerea candidaturii
Candidații vor prezenta:
· CV actualizat, inclusiv experiența profesională și științifică relevantă;
· Informații privind domeniul/domeniile de expertiză relevante pentru poziția pentru care candidează;
· Declarația de disponibilitate pentru realizarea misiunii (formular anexat la ToR).

